Pasiūlymas EUROPOS PARLAMENTO IR TARYBOS DIREKTYVA [...]kuria iš dalies keičiamos Direktyvos 2006/66/EB dėl baterijų ir akumuliatorių bei baterijų ir akumuliatorių atliekų nuostatos dėl nešiojamų baterijų ir akumuliatorių, kurių sudėtyje yra kadmio ir kurie skirti naudoti belaidžiuose elektriniuose įrankiuose, pateikimo rinkai /* COM/2012/0136 final - 2012/0066 (COD) */





AIŠKINAMASIS MEMORANDUMAS 1. PASIŪLYMO APLINKYBĖS Baterijų direktyva (Direktyva 2006/66/EB[1]) siekiama užtikrinti, kad naudojant baterijas ir akumuliatorius, t. y. vykdant susijusią visų jų gyvavimo cikle dalyvaujančių ūkio subjektų veiklą, būtų mažiau kenkiama aplinkai. Joje nustatytos konkrečios baterijų ir akumuliatorių pateikimo rinkai ir jų atliekų surinkimo, apdorojimo, perdirbimo ir šalinimo taisyklės. Direktyva draudžiama pateikti rinkai baterijas ir akumuliatorius, kurių sudėtyje yra gyvsidabrio ir kadmio. Šis draudimas naudoti kadmį baterijose ir akumuliatoriuose taikomas „nešiojamoms baterijoms ir akumuliatoriams, įskaitant į prietaisus įmontuotas baterijas ir akumuliatorius, kurių daugiau kaip 0,002 % svorio sudaro kadmis“ (Baterijų direktyvos 4 straipsnio 1 dalies b punktas). Komisija nesiūlė uždrausti naudoti kadmį baterijose ir akumuliatoriuose – šį draudimą pagal bendro sprendimo procedūrą įtraukė teisės aktų leidėjai. Ir Taryba[2], ir Europos Parlamentas[3] parengė atskirus esminių Komisijos pasiūlymo pakeitimų, tokių kaip draudimas naudoti kadmį, poveikio vertinimus. Pagal 4 straipsnio 3 dalį išimtis taikoma nešiojamosioms baterijoms ir akumuliatoriams, skirtiems naudoti: a) avarinėse ir signalizacijos sistemose, įskaitant avarinį apšvietimą; b) medicinos įrangoje; c) belaidžiuose elektriniuose įrankiuose. Baterijų direktyvos 4 straipsnio 4 dalyje reikalaujama, kad Komisija peržiūrėtų draudimo naudoti kadmį išimtį, taikomą nešiojamosioms baterijoms ir akumuliatoriams, skirtiems naudoti belaidžiuose elektriniuose įrankiuose (pagal 4 straipsnio 3 dalies c punktą), ir Europos Parlamentui ir Tarybai pateiktų ataskaitą, prireikus, su atitinkamais pasiūlymais siekiant uždrausti naudoti kadmį baterijose ir akumuliatoriuose. Reikalauta, kad Komisija šią išimtį tik peržiūrėtų, nes 2006 m. priimant direktyvą buvo abejonių, ar yra šioje srityje tinkamų techninių pakaitalų. Tai išsamiau paaiškinta 11 konstatuojamojoje dalyje: „Komisija turėtų įvertinti poreikį adaptuoti šią direktyvą atsižvelgdama į turimą techninę bei mokslinę informaciją. Ypač Komisija turėtų peržiūrėti išimtį dėl kadmio draudimo netaikymo nešiojamose baterijose ir akumuliatoriuose, skirtuose naudoti bevieliuose elektros įrankiuose (...)“. Komisijos ataskaita Europos Parlamentui ir Tarybai pateikta 2010 m. gruodžio mėn.[4] Joje pateikta išvada, kad tuomet nebuvo tinkama teikti pasiūlymų dėl išimties, susijusios su nešiojamosiomis baterijomis, kurių sudėtyje yra kadmio ir kurios skirtos naudoti belaidžiuose elektriniuose įrankiuose, nes turėta ne visa tokiam sprendimui pagrįsti reikalinga techninė informacija (būtent su kadmio ir jo pakaitalų naudojimu susijusios išlaidos ir nauda). Nuo tada Komisija surinko šią papildomą informaciją, kad pagal savo poveikio vertinimo gaires galėtų parengti poveikio vertinimą. Pagal Komisijos įsipareigojimą peržiūrėti kiekvieno dokumento, kurį ketina pakeisti, nuostatas, susijusias su reguliavimo procedūra su tikrinimu[5], šiuo pasiūlymu Baterijų direktyva suderinama su Sutarties dėl Europos Sąjungos veikimo 290 ir 291 straipsniais. 2. KONSULTACIJŲ SU SUINTERESUOTOSIOMIS ŠALIMIS REZULTATAI IR POVEIKIO VERTINIMAS Remiantis 2009 m. paskelbtu tyrimu, interneto svetainėje EUROPA nuo 2010 m. kovo 10 d. iki gegužės 10 d. vykdyta internetinė konsultacija su suinteresuotosiomis šalimis. Pareikštos nuomonės ir suinteresuotųjų šalių pastabų santrauka paskelbtos interneto svetainėje EUROPA. Suinteresuotosios šalys ragintos pateikti savo nuomonę dėl poveikio aplinkai ir socialinio bei ekonominio poveikio, kurį darytų būsimas draudimas naudoti kadmį nešiojamosiose baterijose ir akumuliatoriuose, skirtuose naudoti belaidžiuose elektriniuose įrankiuose. Kai kurios suinteresuotosios šalys pasisakė už išimties, susijusios su nikelio-kadmio (NiCd) baterijų naudojimu belaidžiuose elektriniuose įrankiuose, panaikinimą, nes, jų nuomone, ekonominės sąnaudos būtų minimalios, o nauda aplinkai ilguoju laikotarpiu – didelė. Kiti prieštaravo išimties panaikinimui ir pabrėžė, kad, remiantis ekonominio, socialinio poveikio ir poveikio aplinkai duomenimis, panaikinimas nėra pagrįstas. Apskritai konsultacijose su suinteresuotosiomis šalimis patvirtinta, kad reikalinga lyginamoji gyvavimo ciklo analizė, kuria būtų galima tvirtai remtis atliekant sąnaudų ir naudos analizę. 2011 m. liepos 18 d. surengtas suinteresuotųjų šalių praktinis seminaras (tarpusavio vertinimas). Jame siekta surinkti informacijos, kad būtų galima atlikti trijų skirtingos cheminės sudėties nešiojamų baterijų, skirtų naudoti belaidžiuose elektriniuose įrankiuose, rūšių lyginamąją gyvavimo ciklo analizę. Komisijos užsakymu šį vertinimą atliko konsultantas. Komisijos poveikio vertinime padaryta išvada, kad, palyginti su baziniu scenarijumi, pasirinkus kitas su išimties panaikinimu susijusias politikos galimybes (panaikinimas nedelsiant arba 2016 m.) būtų padarytas mažesnis bendras poveikis aplinkai abiem aspektais: į aplinką nebūtų išmetama kadmio ir būtų daromas mažesnis bendras šešiais aplinkosauginiais rodikliais grindžiamas poveikis aplinkai. Uždelsto (2016 m.) išimties panaikinimo atveju aplinkosauginė nauda būtų šiek tiek mažesnė nei panaikinus išimtį nedelsiant, tačiau išlaidos, palyginti su pastarąja galimybe, būtų daug mažesnės. Kai kurie perdirbėjai ir belaidžių elektrinių įrankių gamintojai nurodė numatomas su abiem politikos galimybėmis (išimties panaikinimu) susijusias išlaidas (40–60 mln. EUR, jei išimtis būtų panaikinta nedelsiant, ir 33 mln. EUR, jei būtų panaikinta 2016 m.). Tačiau abejotina, ar visos šios išlaidos turėtų būti siejamos su išimties panaikinimo atvejais, nes pagal bazinį scenarijų belaidžiuose elektriniuose įrankiuose naudojamų kadmio baterijų kiekis 2013–2025 m. sumažės 50 %. Pasirinkus su išimties panaikinimu susijusias politikos galimybes vartotojai gali patirti poveikį dėl didesnių gamybos sąnaudų, susijusių su alternatyvios baterijų technologijos taikymu belaidžių elektrinių įrankių gamyboje. 2013–2025 m. belaidžiai elektriniai įrankiai su alternatyvios cheminės sudėties baterijomis, priklausomai nuo pasirinktos alternatyvios cheminės baterijos sudėties (nikelio-metalo hidrido ar ličio jonų), kainuotų atitinkamai 0,8 EUR ir 2,1 EUR brangiau, jei išimtis būtų panaikinta nedelsiant, ir 0,4 EUR ir 0,9 EUR brangiau, jei išimtis būtų panaikinta 2016 m. Su kiekviena politikos galimybe susiję socialinis poveikis ir administracinė našta yra nedideli, todėl dėl jų neturėtų kilti reikalavimų laikymosi klausimų. Poveikio vertinime padaryta išvada, kad, jei išimtis būtų panaikinta 2016 m., aplinkosauginė nauda būtų šiek tiek mažesnė, tačiau išlaidos būtų daug mažesnės, nei panaikinus išimtį nedelsiant. Kadangi panaikinus išimtį 2016 m. beveik toks pat veiksmingumas būtų pasiektas našiau (palyginti su išimties panaikinimu nedelsiant), pirmenybė teiktina šiai galimybei. 3. TEISINIAI PASIŪLYMO ASPEKTAI Šio pasiūlymo 1 straipsnio 1 dalimi iš dalies keičiamas Direktyvos 2006/66/EB 4 straipsnio 3 dalies c punktas: apribojama išimties, kuria leidžiama naudoti kadmį nešiojamosiose belaidžių elektrinių įrankių baterijose ir akumuliatoriuose, galiojimo trukmė – ši išimtis galios iki 2016 m. sausio 1 d. Tai reiškia, kad nuo tos dienos pagal Direktyvos 2006/66/EB 4 straipsnio 1 dalį nešiojamosiose belaidžių elektrinių įrankių baterijose ir akumuliatoriuose, įskaitant į prietaisus įmontuotas baterijas ir akumuliatorius, kadmis gali sudaryti ne daugiau kaip 0,002 % svorio. Šio pasiūlymo 1 straipsnio 2–11 dalyse nurodyti Komisijos deleguotieji ir įgyvendinimo įgaliojimai, susiję su Direktyva 2006/66/EB, ir nustatytos atitinkamos šių aktų priėmimo procedūros. Šio pasiūlymo 2 straipsnyje reikalaujama, kad valstybės narės perkeltų Direktyvos 2006/66/EB 4 straipsnio 3 dalies c punkto pakeitimą į nacionalinę teisę per 18 mėnesių nuo direktyvos įsigaliojimo. Šio pasiūlymo 3 straipsnyje nustatyta, kad ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje. Šio pasiūlymo 4 straipsnyje nurodyta, kad ši direktyva skirta valstybėms narėms. 4. POVEIKIS BIUDŽETUI Netaikoma. 5. NEPRIVALOMI ELEMENTAI Netaikoma. 2012/0066 (COD) Pasiūlymas EUROPOS PARLAMENTO IR TARYBOS DIREKTYVA [...] kuria iš dalies keičiamos Direktyvos 2006/66/EB dėl baterijų ir akumuliatorių bei baterijų ir akumuliatorių atliekų nuostatos dėl nešiojamų baterijų ir akumuliatorių, kurių sudėtyje yra kadmio ir kurie skirti naudoti belaidžiuose elektriniuose įrankiuose, pateikimo rinkai (Tekstas svarbus EEE) EUROPOS PARLAMENTAS IR EUROPOS SĄJUNGOS TARYBA, atsižvelgdami į Sutartį dėl Europos Sąjungos veikimo, ypač į jos 192 straipsnio 1 dalį, atsižvelgdami į Europos Komisijos pasiūlymą, teisės akto projektą perdavus nacionaliniams parlamentams, atsižvelgdami į Europos ekonomikos ir socialinių reikalų komiteto nuomonę[6], atsižvelgdami į Regionų komiteto nuomonę[7], laikydamiesi įprastos teisėkūros procedūros, kadangi: (1) 2006 m. rugsėjo 6 d. Europos Parlamento ir Tarybos direktyva 2006/66/EB dėl baterijų ir akumuliatorių bei baterijų ir akumuliatorių atliekų ir Direktyvos 91/157/EEB[8] panaikinimo draudžiama pateikti rinkai nešiojamąsias baterijas ir akumuliatorius, įskaitant į prietaisus įmontuotas baterijas ir akumuliatorius, kurių daugiau kaip 0,002 % svorio sudaro kadmis. Tačiau nešiojamosioms belaidžių elektrinių įrankių baterijoms ir akumuliatoriams taikyta šio draudimo išimtis; (2) siekdama uždrausti naudoti kadmį baterijose ir akumuliatoriuose, Komisija tą išimtį peržiūrėjo pagal Direktyvos 2006/66/EB 4 straipsnį; (3) peržiūrint padaryta išvada, kad, siekiant palaipsniui mažinti į aplinką išmetamo kadmio kiekį, draudimas naudoti kadmį taip pat turėtų būti taikomas ir nešiojamosioms belaidžių elektrinių įrankių baterijoms ir akumuliatoriams, nes rinkoje yra tinkamų šios technologijos gaminių pakaitalų, kurių sudėtyje nėra kadmio, būtent nikelio-metalo hidrido ir ličio jonų baterijos; (4) dabar taikoma tokio naudojimo išimtis turėtų būti toliau taikoma iki 2015 m. gruodžio 31 d., kad sektorius turėtų galimybę geriau įsisavinti atitinkamas technologijas; (5) įsigaliojus Lisabonos sutarčiai, Komisijai Direktyva 2006/66/EB suteiktus įgaliojimus reikia suderinti su Sutarties 290 ir 291 straipsniais; (6) Direktyvos 2006/66/EB papildymo arba dalinio pakeitimo tikslais Komisijai turėtų būti suteikti įgaliojimai pagal Sutarties 290 straipsnį priimti teisės aktus, susijusius su III priedu, dėl apdorojimo ir perdirbimo reikalavimų, dėl apdorojimo ir perdirbimo ne Europos Sąjungoje atitinkančių sąlygų įvertinimo kriterijų, dėl gamintojų registravimo, dėl nešiojamų ir automobilių baterijų ir akumuliatorių talpos ženklinimo ir dėl ženklinimo reikalavimų išimčių. Ypač svarbu, kad Komisija parengiamųjų darbų metu tinkamai konsultuotųsi, taip pat ir su ekspertais. Atlikdama su deleguotaisiais aktais susijusį parengiamąjį darbą ir rengdama jų tekstus, Komisija turėtų užtikrinti, kad atitinkami dokumentai būtų vienu metu, laiku ir tinkamai perduodami Europos Parlamentui ir Tarybai; (7) siekiant užtikrinti vienodas Direktyvos 2006/66/EB įgyvendinimo sąlygas, Komisijai turėtų būti suteikti įgyvendinimo įgaliojimai dėl pereinamojo laikotarpio priemonių, susijusių su minimaliu surinkimo procentu, dėl bendros galutiniams vartotojams parduotų nešiojamų baterijų ir akumuliatorių metinio kiekio apskaičiavimo metodikos ir dėl nacionalinės įgyvendinimo ataskaitos anketos arba plano. Šiais įgaliojimais turėtų būti naudojamasi pagal 2011 m. vasario 28 d. Europos Parlamento ir Tarybos reglamentą (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai[9]; (8) 2010 m. gruodžio 12 d. Direktyva 2006/12/EB panaikinta Direktyva 2008/98/EB; (9) todėl Direktyvą 2006/66/EB reikėtų atitinkamai iš dalies pakeisti, PRIĖMĖ ŠIĄ DIREKTYVĄ: 1 straipsnis Direktyva 2006/66/EB iš dalies keičiama taip: 1. 4 straipsnio 3 dalies c punktas pakeičiamas taip: „c) bevieliuose elektriniuose įrankiuose iki 2015 m. gruodžio 31 d.“ 2. 10 straipsnio 4 dalis pakeičiama taip: „4. Komisija gali įgyvendinimo aktais nustatyti pereinamojo laikotarpio priemones, skirtas tam tikros valstybės narės sunkumams vykdant 2 dalies reikalavimus, atsiradusiems dėl konkrečių nacionalinių aplinkybių, spręsti. Tokie įgyvendinimo aktai priimami pagal 24 straipsnio 2 dalyje nurodytą nagrinėjimo procedūrą. Komisija įgyvendinimo aktais iki 2007 m. rugsėjo 26 d. nustato bendrą galutiniams vartotojams parduotų nešiojamų baterijų ir akumuliatorių metinio kiekio apskaičiavimo metodiką. Tokie įgyvendinimo aktai priimami pagal 24 straipsnio 2 dalyje nurodytą nagrinėjimo procedūrą.“ 3. 12 straipsnio 6 dalies pirmi du sakiniai pakeičiami taip: „6. Komisija yra įgaliota pagal 23a straipsnį priimti deleguotuosius teisės aktus, kuriais pritaikomas arba papildomas III priedas, kad būtų atsižvelgta į technikos ar mokslo pažangą.“ 4. 12 straipsnio 7 dalis išbraukiama; 5. 15 straipsnio 3 dalis pakeičiama taip: „3. Komisija yra įgaliota pagal 23a straipsnį priimti deleguotuosius teisės aktus, kuriais nustatomos išsamios taisyklės, kuriomis papildomos šio straipsnio 2 dalies taisyklės, ypač joje nurodytų atitinkančių sąlygų vertinimo kriterijai.“; 6. 17 straipsnis pakeičiamas taip: „17 straipsnis Registracija Valstybės narės užtikrina, kad kiekvienas gamintojas būtų užregistruotas. Kiekvienoje valstybėje narėje registravimui taikomi tokie patys procedūriniai reikalavimai. Komisijai suteikiami įgaliojimai pagal 23a straipsnį priimti deleguotuosius aktus dėl tokių registravimo reikalavimų nustatymo.“ 7. 18 straipsnio 2 dalis pakeičiama taip: „2. Valstybės narės paskelbia 1 dalyje nurodytų priemonių projektus ir jų pateikimo motyvus bei praneša apie jas Komisijai ir kitoms valstybėms narėms.“ 8. 21 straipsnis iš dalies keičiamas taip: (a) 2 dalis pakeičiama taip: „2. Valstybės narės užtikrina, kad iki 2009 m. rugsėjo 26 d. visų nešiojamų ir automobilių baterijų bei akumuliatorių talpa būtų ant jų matomai, įskaitomai ir neištrinamai pažymėta. Komisijai suteikiami įgaliojimai ne vėliau kaip 2009 m. kovo 26 d. pagal 23a straipsnį priimti deleguotuosius aktus, kuriais nustatomos išsamios taisyklės, kuriomis papildomas šis reikalavimas, įskaitant suderintus talpos nustatymo ir tinkamo naudojimo metodus.“ (b) 7 dalis pakeičiama taip: „7. Komisijai suteikiami įgaliojimai pagal 23a straipsnį priimti deleguotuosius teisės aktus, kuriais daromos šiame straipsnyje nustatytų ženklinimo reikalavimų išimtys.“ 9. 22 straipsnio 2 dalis pakeičiama taip: „2. Pagal anketą arba planą parengiamos ataskaitos. Pagal 24 straipsnio 2 dalyje nurodytą nagrinėjimo procedūrą Komisija deleguotaisiais aktais nustato šių ataskaitų anketą arba planą. Anketa arba planas išsiunčiamas valstybėms narėms likus šešiems mėnesiams iki pirmojo laikotarpio, kurį turi apimti ataskaita, pradžios.“ 10. Įrašomas 23a straipsnis: „23a straipsnis Naudojimasis įgaliojimais 1. Įgaliojimai priimti deleguotuosius aktus Komisijai suteikiami šiame straipsnyje nustatytomis sąlygomis. 2. 12 straipsnio 6 dalyje, 15 straipsnio 3 dalyje, 17 straipsnyje, 21 straipsnio 2 dalyje ir 21 straipsnio 7 dalyje nurodyti įgaliojimai Komisijai suteikiami neribotam laikotarpiui nuo šios direktyvos įsigaliojimo dienos. 3. Europos Parlamentas arba Taryba gali bet kuriuo metu panaikinti 12 straipsnio 6 dalyje, 15 straipsnio 3 dalyje, 17 straipsnyje, 21 straipsnio 2 dalyje ir 21 straipsnio 7 dalyje nurodytus įgaliojimus. Sprendimu dėl įgaliojimų panaikinimo nutraukiami tame sprendime nurodyti įgaliojimai priimti deleguotuosius aktus. Sprendimas įsigalioja kitą dieną po jo paskelbimo Europos Sąjungos oficialiajame leidinyje arba vėlesnę jame nurodytą dieną. Jis neturi poveikio jau galiojančių deleguotųjų aktų teisėtumui. 4. Priėmusi deleguotąjį aktą, Komisija apie jį vienu metu praneša ir Europos Parlamentui, ir Tarybai. 5. Pagal 12 straipsnio 6 dalį, 15 straipsnio 3 dalį, 17 straipsnį, 21 straipsnio 2 dalį ir 21 straipsnio 7 dalį priimtas deleguotasis aktas įsigalioja tik tuo atveju, jeigu per du mėnesius nuo pranešimo Europos Parlamentui ir Tarybai apie šį aktą dienos nei Europos Parlamentas, nei Taryba nepareiškia prieštaravimų arba jeigu dar nepasibaigus šiam laikotarpiui tiek Europos Parlamentas, tiek Taryba praneša Komisijai, kad neprieštaraus. Europos Parlamento arba Tarybos iniciatyva šis laikotarpis pratęsiamas dviem mėnesiais.“ 11. 24 straipsnis pakeičiamas taip: „24 straipsnis Komiteto procedūra 1. Komisijai padeda pagal Direktyvos 2008/98/EB* 39 straipsnį įsteigtas komitetas. Šis komitetas yra komitetas, kaip apibrėžta Reglamente (ES) Nr. 182/2011. 2. Jei daroma nuoroda į šią dalį, taikomas Reglamento (ES) Nr. 182/2011 5 straipsnis. __________________ * OL L 312, 2008 11 22, p. 3.“ 2 straipsnis Perkėlimas į nacionalinę teisę 1. Valstybės narės užtikrina, kad įsigaliotų įstatymai ir kiti teisės aktai, būtini, kad šios direktyvos 1 straipsnio 1 dalies būtų laikomasi ne vėliau kaip nuo 18 mėnesių nuo šios direktyvos įsigaliojimo. Jos nedelsdamos pateikia Komisijai tų teisės aktų nuostatų tekstą. 2. Valstybės narės, priimdamos tas nuostatas, daro jose nuorodą į šią direktyvą arba tokia nuoroda daroma jas oficialiai skelbiant. Nuorodos darymo tvarką nustato valstybės narės. 3. Valstybės narės pateikia Komisijai šios direktyvos taikymo srityje priimtų nacionalinės teisės aktų pagrindinių nuostatų tekstus. 3 straipsnis Įsigaliojimas Ši direktyva įsigalioja dvidešimtą dieną po jos paskelbimo Europos Sąjungos oficialiajame leidinyje. 4 straipsnis Adresatai Ši direktyva skirta valstybėms narėms. Priimta Briuselyje, 2012 03 26 Europos Parlamento vardu Tarybos vardu Pirmininkas Pirmininkas [1] OL L 266, 2006 9 26, p. 1. Direktyva su paskutiniais pakeitimais, padarytais Direktyva 2008/103/EB (OL L 327, 2008 12 5, p. 7–8). [2] Tarybos siūlomų esminių Komisijos Baterijų direktyvos pasiūlymo pakeitimų poveikio vertinimo projektas (2004 m. lapkričio mėn.), žr. http://register.consilium.eu.int/pdf/en/04/st14/st14372.en04.pdf. [3] Draudimas naudoti švino baterijas: Tarybos bendrojoje pozicijoje dėl Direktyvos dėl baterijų ir akumuliatorių bei baterijų ir akumuliatorių atliekų ir Direktyvos 91/157/EEB panaikinimo priėmimo pateikto 4 straipsnio pakeitimo analizė (2005 m. lapkričio mėn.). Žr. http://www.europarl.europa.eu/comparl/envi/pdf/externalexpertise/ieep_6leg/batteries.pdf. [4] Komisijos ataskaitą žr. http://eur-lex.europa.eu/LexUriServ/LexUriServ.do?uri=CELEX:52010DC0698:EN:NOT [5] Komisijos pareiškimo tekstą žr. http://eur-lex.europa.eu/LexUriServ/LexUriServ.do?uri=OJ:L:2011:055:0019:0020:EN:PDF [6] OL C […], […], p. […]. [7] OL C […], […], p. […]. [8] OL L 266, 2006 9 26, p. 1. [9] OL L 55, 2011 2 28, p. 13.